b"\n_START_ARTICLE_\nRams\xc3\xa8s XI\n_START_SECTION_\nRegnat\n_START_PARAGRAPH_\nEra probablement fill de Rams\xc3\xa8s X i de la reina Tyti. Durant el seu regnat l'estat es va disgregar: el gran sacerdot d'Amon a Tebes fou destitu\xc3\xaft pel rei al comen\xc3\xa7ament del seu regnat, amb el suport dels militars vinguts de N\xc3\xbabia a les ordes del virrei Panehesy. Tamb\xc3\xa9 els robatoris a les tombes continuaven. Les fortunes a Egipte van minvar i els dominis asi\xc3\xa0tics es van extingir totalment._NEWLINE_L'any 19\xc3\xa8 el general Herihor (d'origen libi) va haver d'utilitzar l'ex\xc3\xa8rcit per mantenir l'orde i fou nomenat gran sacerdot d'Amon a Tebes; llavors es va establir un triumvirat amb Herihor com a governant a Tebes i l'Alt Egipte i amb Esmendes, un influent governador del Baix Egipte, que prengu\xc3\xa9 el control de tota aquesta regi\xc3\xb3; els egipcis van anomenar a aquest per\xc3\xadode com Whm Mswt, \xc3\xa9s a dir l'\xc2\xabera del renaixement\xc2\xbb._NEWLINE_Herihor va acumular poder i t\xc3\xadtols a costa de Panehesy, el virrei de N\xc3\xbabia, que fou expulsat de Tebes; aquesta rivalitat va originar una guerra civil. Progressivament Herihor va ignorar al fara\xc3\xb3 al que no va deposar; Herihor va morir al sis\xc3\xa8 any (any 24\xc3\xa8 de Rams\xc3\xa8s XI) i el va succeir com a gran sacerdot Piankh el seu gendre, el qual va fer almenys una campanya a N\xc3\xbabia per arrabassar aquest govern a Panehesy per\xc3\xb2 els seus esfor\xc3\xa7os foren finalment in\xc3\xbatils i N\xc3\xbabia va restar independent._NEWLINE_Inscripcions del seu govern es troben a Memfis (enterrament d'un brau al Serapeum de Saqqara), Abidos (estela de l'any 27\xc3\xa8); Karnak (inscripcions) i Aswan (llindar d'una porta)\n_START_SECTION_\nEnterrament i successi\xc3\xb3\n_START_PARAGRAPH_\nRams\xc3\xa9s XI va fer preparar la seva tomba a la Vall dels Reis (KV4), per\xc3\xb2 mai es va acabar i fou enterrat lluny de Tebes, potser a prop de Memfis. La reialesa la va heretar Esmendes I al presidir l'enterrament. Esmendes tenia per capital a Tanis i es va proclamar fara\xc3\xb3 fundant la dinastia XXI. L'Alt i Mitj\xc3\xa0 Egipte van restar en mans de Piankhy. Deir al-Medinah fou abandonada perqu\xc3\xa8 la necr\xc3\xb2polis reial va canviar de lloc (ara era al Delta). De la seva \xc3\xa8poca s\xc3\xb3n nombrosos papirs i documents (una s\xc3\xa8rie de cartes de Rams\xc3\xa8s escrites pels escribes Dhutmose, Butehamun i per Piankh, on s'explica la decad\xc3\xa8ncia de la dinastia)\n_START_SECTION_\nFam\xc3\xadlia\n_START_PARAGRAPH_\nProbablement la seva esposa principal fou Tetamun, mare de la reina Henntawy (esposa de Pinudjem I) que \xc3\xa9s esmentada en un papir funerari de la seva filla. No hi ha altres refer\xc3\xa8ncies familiars de Rams\xc3\xa8s XI."